আদালত বাংলাদেশ জামায়াতে ইসলামীর আমির মতিউর রহমান নিজামী, সেক্রেটারি জেনারেল আলী আহসান মোহাম্মাদ মুজাহিদ ও নায়েবে আমির দেলাওয়ার হোসাইন সাঈদীর  বিরুদ্ধে পাঁচটি মামলায় প্রত্যেকের ১৬ দিনের রিমান্ড মঞ্জুর করেছেন আদালত। আজ বুধবার পুলিশের আবেদনের পরিপ্রেক্ষিতে ঢাকার মুখ্য মহানগর হাকিম আদালত এ আদেশ দেন।  মামলা পাঁচটি হলো উত্তরা ষড়যন্ত্রজনিত রাষ্ট্রদ্রোহ মামলা, ২৭ জুন হরতাল চলাকালে পুলিশের কর্তব্যকাজে বাধা ও গাড়ি ভাঙচুরের অভিযোগে পল্টন থানার তিনটি মামলা এবং হরতাল চলাকালে যানবাহনে অগ্নিসংযোগের অভিযোগে রমনা থানায় দায়ের করা মামলা।  রমনা থানায় দায়ের করা মামলায় সাত দিন করে এবং অন্য চারটি মামলায় ১০ দিন করে রিমান্ডে নেওয়ার আবেদন করা হয়।  পাশাপাশি  ১৯৭১ সালে মুক্তিযুদ্ধকালীন গণহত্যার অভিযোগে পল্লবী থানায় করা মামলা এবং কেরানীগঞ্জে মুক্তিযোদ্ধা হত্যা মামলায় এই তিন নেতাকে গ্রেপ্তার দেখানোর আবেদন করা হয়।  এদিকে ধর্মীয় অনুভূতিতে আঘাত হানার অভিযোগে করা মামলায় প্রত্যেককে ৫০ হাজার টাকার মুচলেকায় জামিন দেওয়া হয়েছে।  এর আগে বিকেলে তাঁদের আদালতে হাজির করা হয়। শুনানি শেষে আজ সন্ধ্যা সাড়ে ছয়টায় তাঁদের আদালতের হেফাজতে রাখা হয়।  প্রসঙ্গত, ধর্মীয় অনুভূতিতে আঘাত করার অভিযোগে করা মামলায় আদালতে হাজির না হওয়ায় গতকাল আদালতের নির্দেশে মতিউর রহমান নিজামী, আলী  আহসান মোহাম্মাদ মুজাহিদ ও দেলাওয়ার হোসাইন সাঈদীকে গ্রেপ্তার করা হয়। গতকাল বিকেলে রাজধানীর প্রেসক্লাবের সামনে থেকে নিজামীকে, সাভারের নবীনগর এলাকা থেকে মুজাহিদকে এবং শহীদবাগের বাসা থেকে সাঈদীকে গ্রেপ্তার করা হয়।  গ্রেপ্তারের পর থেকে আজ আদালতে নেওয়ার আগ পর্যন্ত তাঁদের মহানগর গোয়েন্দা পুলিশের (ডিবি) কার্যালয়ে রাখা হয়।